Mit keres ez a pocsolya a 4-es metró peronján?
Szigetelési hiba miatt tört fel víz a 4-es metró Szent Gellért téri megállójában – írja az Index.
A lapnak egy olvasója küldött képet a peron egyik oszlopa mellett körbekerített pocsolyáról. A víz legalább szeptember közepe óta gyűlik ott, ahogy ez munkatársunk szeptember 15-i fotóján is látszik.

Az Index rákérdezett az építtető DBR Metró Projektigazgatóságnál a probléma okára, azt feltételezve, hogy a víznek köze lehet a környékbeli hőforrásokhoz.

A cég válasza szerint nem erről van szó: a probléma az alagutakat és az állomást is megépítő Bamco Kkt. (Vinci–Strabag–Hídépítő) hibájára vezethető vissza, rossz a szigetelés.

A cikk szerint a garanciális időszak alatt a BKV Zrt., az üzemeltető többször is felhívta a kivitelező figyelmét a hibára, a Bamco azonban mindeddig nem lépett.

Ezért a BKV várhatóan mással javíttatja ki a hibát, a költséget meg behajtja a Bamcón – fűzik hozzá.
DBR Metró Projekt Igazgatóság Szent Gellért tér szigetelés 4-es metró pocsolya BKV Zrt.